- అనుకున్నంత చేయలేకపోయాం
- అంతర్మథనంలో టీడీపీ, బీజేపీ
- డిపాజిట్‌ దక్కేనా ?
నవతెలంగాణ బ్యూరో-హైదరాబాద్‌
వరంగల్‌ లోక్‌సభ ఉప ఎన్నిక రాష్ట్రం మొత్తాన్ని అకర్షించింది. అధికార, ప్రతిపక్షాల మధ్య యుద్ధం జరుగుతుందని అందరూ భావించారు. పోటీ టిఆర్‌ఎస్‌, కాంగ్రెస్‌, టిడిపి-బిజెపి, వామపక్షాల అభ్యర్థుల మధ్య జరిగింది. అయితే అధికారపక్షాన్ని ఎదుర్కోవడంలో టీడీపీ, బీజేపి అనుకున్నంత మేర విజయం సాధించలేకపోయినట్టు సమాచారం. ఈమేరకు ఆ రెండు పార్టీల్లో విశ్లేషణలు, చర్చలు కొనసాగుతున్నాయి. పోలింగుకు ముందున్న ఉత్సాహం, ఆ తరువాత వారిలో కరువైంది. కోటీశ్వరుడిని పోటిలోకి దించి కోట్లాది రూపాయలు ఖర్చు పెట్టినా, ఉపయోగం లేకుండా పోయిందని పార్టీలో అంతర్గతంగా చర్చించుకుంటున్నారు. ఎన్నికల దాకా లాక్కొచ్చి, ఓటింగ్‌ రోజు చేతులు ఎత్తేశారనే ప్రచారమూ ఉంది. టిడిపి కేంద్ర నాయకత్వం రూ. 4 కోట్లు, బిజెపి అభ్యర్థి రూ.1.50 కోట్లు వరంగల్‌ జిల్లా ఎన్నికల ఖర్చుకు సమకూర్చారని సమాచారం. ఇరు పార్టీల నేతల మధ్య సమన్వయం సరిగా లేకపోవడం, ఉన్న క్యాడర్‌ను వాడుకోలేకపోవడం బలహీనతగా వారు చెప్పుకుంటున్నారు. అనుకున్న స్థాయిలో ప్రచారం సైతం చేయలేకపోయామని అంటున్నారు. మొత్తం ఏడు నియోజకవర్గాలకుగాను పాలకుర్తి, వరంగల్‌ (ఈస్ట్‌)లో స్థానాల్లో టిఆర్‌ఎస్‌ డబ్బులు పంచలేదని, మిగతా అన్ని స్థానాల్లో కాసులు కుమ్మరించిదనే అభిప్రాయాలు వస్తున్నాయి. భూపాలపల్లి, స్టేషన్‌ఘన్‌పూర్‌ తదితర నియోజకవర్గాల్లో ఒక్కో ఓటుకు టిఆర్‌ఎస్‌ రూ. 300 ఖర్చుపెట్టి కొన్నదనే ఆరోపణలు వస్తున్నాయి. దీంతో గతంలో అంచనా వేసినదానికంటే ఎక్కువగా టిఆర్‌ఎస్‌కు మెజారిటీ వస్తుందని కూడా చెబుతున్నారు. కాగా పోలింగ్‌ స్టేషన్ల దగ్గరకు ఓటర్లను తీసుకురావడంలో ఈ రెండు పార్టీలు ఒకింత అలసత్వం ప్రదర్శించాయని సమాచారం. ప్రత్యర్థుల వ్యూహాలకు అనుగుణంగా ప్రతివ్యూహాలు రూపొందించి పక్కాగా అమలుచేయడంలో రెండు పార్టీల నాయకత్వం వెనుకపడిందని కూడా అంటున్నారు. ప్రభుత్వ వ్యతిరేకతను తమకు అనుకూలంగా మలచుకోవడంలో పూర్తిగా విఫలమైనట్టు టీడీపీ, బీజేపీ నాయకులే అంగీకరిస్తున్నారు. ప్రచారం ప్రభావం 50 శాతం ఉంటుందని, మరో 50 శాతం పోలింగ్‌ రోజున పని చేయాల్సి ఉండగా, అది చేయలేకపోయినట్టు చెబుతున్నారు. క్యాడర్‌ను సరైన పద్ధతుల్లో వినియోగించుకోలేకపోయారనే విమర్శలూ కార్యకర్తల నుంచి వెల్లువెత్తుతున్నాయి. ఎన్టీయే అభ్యర్థి దేవయ్య డిపాజిట్‌ సాధిస్తారా ? లేదా ? అనే విషయంలోనూ ఆ పార్టీల నేతలకు స్పష్టత కరువైంది. కొందరు వస్తుందని, మరికొందరు రాదని అంటున్నారు. రాష్ట్రస్థాయితోపాటు జిల్లా స్థాయిలో నాయకుల మధ్య సఖ్యత, సమన్వయం కొరవడిందని, ఇది ఓటర్లను ప్రభావితం చేసిందని కూడా చెబుతున్నారు. కలిసికట్టుగా ఉండి, ఓటర్లను ఆకర్షించడంలో రెండు పార్టీలు విఫలమైనట్టు చర్చలు జరుగుతున్నాయి. టిఆర్‌ఎస్‌ అభ్యర్థి కోసం ముఖ్యమంత్రి కెసిఆర్‌ ప్రచారానికి రాగా, బిజెపి మద్ధతుగా టిడిపి అధినేత, ఎపి ముఖ్యమంత్రి చంద్రబాబు ప్రచారంలో పాల్గొనకపోవడం కూడా ఇబ్బందులకు కారణమైందని అని కూడా అభిప్రాయపడుతున్నారు. కేంద్ర మంత్రి దత్తాత్రేయ ప్రభావం వరంగల్‌ లోక్‌సభ నియోజకవర్గంపై అంతంతేనని అంటున్నవారు లేకపోలేదు.
మీ స్నేహితులకు రికమెండ్ చెయ్యండి